登清勝堂呈長兄
作者：許景衡
朝代：宋

paragraphs: 幽居在山腰，斯堂近山頂。
松竹瑣陰翳，軒窗闢光炯。
先生爲題榜，醉墨重九鼎。
登臨屬秋半，揺落江山迥。
獨鳥點晴空，斜陽亂帆影。
相將舉網去，鳴榔盡漁艇。
含情寓毫端，羞澁對清景。
却憶初來時，積雪照高嶺。
餘香舞寒梅，芳意萌野杏。
英英座中客，玉樹凌風並。
天涯歎淪落，誰使脱陷穽。
愴然撫陳迹，曉夢驚初醒。
年來飽經事，百念欲灰冷。
君恩等山嶽，此意猶耿耿。
何當伸報効，萬一免罪眚。
杖屨時往來，壺觴欲酩酊。
樊籠戢鴻鵠，末俗多蛙黽。
此心端不謬，餘生亦何幸。
但恐主人瞋，塵沙汙異境。